Kuršėnų Pavenčių mokykla-daugiafunkcis centras

Šiaulių rajono Kuršėnų Pavenčių mokykla-daugiafunkcis centras – dieninė, savarankiško mokymosi bendrojo lavinimo mokykla Kuršėnuose (Šiaulių raj.), Pavenčiuose, Ventos g. 17, vykdanti pradinio, pagrindinio ir papildomo ugdymo programas. Įstaigos kodas 190057361.

Istorija 

1974 m. atidaryta Kuršėnų Pavenčių vidurinė mokykla. Iki 1993 m. ji buvo vadinama Kuršėnų 3-ąja vidurine mokykla. Mokykloje veikia savivaldos institucijos: mokyklos taryba, tėvų taryba, seniūnų taryba, mokyklos metodinė taryba. Nuo 1995 m. mokykloje kasmet vyksta prezidento rinkimai. Pirmuoju prezidentu tapo L. Kirkutis.

1982 m. mokykloje pradėtas sustiprintas matematikos mokymas. Mokiniai dažnai tapdavo rajono matematikos olimpiadų laureatais. Respublikos matematikų olimpiadose yra dalyvavę ir prizines vietas pelnę matematikai V. Garbinčiūtė (baigė 1978 m.), M. Vaičiulis (1987 m.), S. Rupeikis (1994 m.), E. Daraška (1997 m.), R. Zovė (1998 m.), S. Daukėla (2002 m.). S. Rupeikis 1994 m. dalyvavo pasaulinėje matematikos olimpiadoje Honkonge. U. Noreika tapo respublikos skaitovų konkurso laureatu. Prizines vietas respublikos biologijos ir istorijos olimpiadose pelnė R. Savickas ir U. Noreika. Mokyklos auklėtinis A. Butkus su šokių ansambliu „Žuvėdra“ tapo respublikos ir pasaulio čempionu. Lapių medžioklės būrelio, vadovaujamo R. Fabijonavičiaus, ugdytinis G. Ambražas 1979 m. tapo šios sporto šakos jaunių pasaulio čempionu. Jaunoji poetė I. Kiriliauskaitė, paruošta mokytojos S. Lukienės 1996 m. tapo laikraščio „Šiaulių kraštas“ organizuoto eilėraščių konkurso „Dienos spalvos“ laureate, 2001 m. jai įteikta poeto Stasio Anglickio premija.

1993 m. mokykloje įrengta pirmoji kompiuterių klasė. 1999 m. pradėtas ankstyvasis užsienio kalbų mokymas pradinėse klasėse, o nuo 2000 m. pagilintas užsienio, lietuvių kalbų ir matematikos mokymas. Nuo 2003 m. mokykloje pradėtas kryptingas meninis ugdymas. Mokiniai renkasi etnokultūros, choreografijos užsiėmimus, liaudies šokius, pramoginius šokius.

Mokykla įsijungė į sveikatą stiprinančių mokyklų programą, rengiamos sveikatingumo akcijos, mokymai, reidai, įsteigti aerobikos ir kūno dizaino būreliai. 2002 m. Pavenčių vidurinė tapo sportiškiausia rajono mokykla, sportininkai Pabaltijo lengvosios atletikos keturkovės varžybose iškovojo čempionų vardą, gimnastai respublikinėse varžybose užėmė prizinę vietą.

Mokykla turi gilias specialiojo ugdymo tradicijas. Nuo 1975 m. mokykloje veikia specialiosios klasės mokiniams, turintiems didelių mokymosi sunkumų iš viso Šiaulių rajono. 1999 m. įkurtos dar trys specialiosios klasės mokiniams, turintiems kompleksinę negalę.

2002 m. įsteigta priešmokyklinio ugdymo grupė, prie mokyklos prijungta Pakumulšių pradinė mokykla.

2000 m. mokykloje pradėtas įgyvendinti profilinis mokymas. Visiems mokiniams, siekiantiems vidurinio išsilavinimo, sudarytos sąlygos rinktis mokymąsi pagal humanitarinio ar realinio profilių programą. 2009 m. uždarytas mokyklos filialas – Pakumulšių pradinio ugdymo skyrius. 2017 m. pervadinta mokykla-daugiafunkciu centru.

Direktoriai 
 1974 m. Pranas Stulpinas
 1995 m. Janina Banienė

Žymiausi mokiniai 
Už labai gerą mokymąsi ir pavyzdingą elgesį 12 mokinių apdovanota aukso, 15 sidabro medaliais, 4 mokyklą baigė su pagyrimu.

Literatūra 
 Kuršėnų Pavenčių vidurinė mokykla: ateitį kuriame šiandien: Kuršėnų Pavenčių vidurinei mokyklai – 30 (sud. Violeta Kirkutienė). – Vilnius: Trys žvaigždutės, 2004. – 31 p.: iliustr. – ISBN 9955-454-83-0
 Ant pakrantės Ventos: leidinys, skirtas Kuršėnų Pavenčių vidurinės mokyklos 35-mečiui (sud. Violeta Kirkutienė). – Šiauliai: Ekspresyvus kontaktas, 2009. – 80 p.: iliustr. – ISBN 978-9955-762-04-1

Nuorodos 

 Mokyklos svetainė

Kuršėnai
Lietuvos pagrindinės mokyklos
Šiaulių rajono savivaldybės mokyklos